Eurooppaan palaa jatkuvasti jihadisteja. Suomessakin on käynnistetty projekteja, jotka tähtäävät näiden henkilöiden uudelleen kotouttamiseen suomalaiseen yhteiskuntaan. Olisi kuitenkin tärkeää, että kaikki Irakiin, Syyriaan, Libyaan ja Somaliaan matkustaneet henkilöt asetetaan tiukkaan viranomaisvalvontaan, jotta voidaan selvittää taisteluihin osallistuneet.

Tällä hetkellä on vaikea tietää, ketkä ovat osallistuneet taisteluihin. Moni esimerkiksi matkustaa Syyriaan ja Irakiin ”humanitäärisiin syihin” vedoten, ja eurooppalaisten viranomaisten on äärimmäisen vaikeaa saada selville, ovatko kyseiset henkilöt olleet mukana taisteluissa vai ei. Haasteen muodostaa myös se, että matkustaminen sota-alueille tapahtuu epävirallisin keinoin Turkin kautta. Raja saatetaan ylittää vaikka aaseilla, jolloin henkilöistä ei jää sähköistä jälkeä kuten lentokonematkustajista. Yleistä on myös väärennettyjen henkilöpapereiden käyttäminen.

Niin tai näin, on selvää että jihad-taistelijat ovat erittäin vaarallisia palattuaan Eurooppaan. Viranomaisten olisikin nyt tehostettava toimintaansa, jotta kaikki joita epäillään osallistumisesta tai avunannosta islamilaiseen sotaan, saadaan valvonnan piiriin ja oikeuden eteen.

Viranomaisten tulee myös suhtautua nykyistä skeptisemmin niihin yksityishenkilöihin ja mikroryhmittymiin, jotka matkustelevat Irakiin ja Syyriaan ”avustustarkoituksessa”. Niin sanotun avunannon sijaan kyseessä voi olla poliittista islamia kannattavia, esimerkiksi Muslimiveljeskunnan läheisiä henkilöitä, jotka antavat tukensa taistelijoille. On paljon suuria kansainvälisiä avustusjärjestöjä, jotka toimivat Syyriassa ja Irakissa. Kaikki ne, jotka haluavat antaa humanitääristä apua, voisi ohjata toimimaan heidän kauttaan. Nyt kenttä on kuin villi länsi, ja moni eurooppalainen suhaa sota-alueelle milloin mihinkin syyhyn vedoten. Alue on täysin konfliktin runtelema, siksi on mahdotonta tietää mitä ”avustustyötä” tekevä yksityishenkilö oikeasti puuhailee. Näin turvallisuusriski on valmis.

Minusta Somaliasta, Libyasta, Irakista ja Syyriasta Eurooppaan palaavia nuoria ei kuulu tukea tai ohjata takaisin yhteiskuntaan, vaan asettaa erittäin tiiviiseen viranomaisvalvontaan. Heidän ei tulisi saada liikkua vapaalla jalalla tai viestitellä vapaasti ennen kuin voidaan todeta, että he eivät ole osallistuneet alueella sotilaalliseen toimintaan tai sen tukemiseen.

Mahdolliset integraatio- ja tukiohjelmat tulee suunnata ainoastaan syyttömäksi todistetuille henkilöille. Menatto-ajatushautomoni asiantuntijat työskentelevät myös jihadiin lähteneiden nuorten perheiden kanssa tiiviisti, sillä usein he ovat olleet täysin tietämättömiä lastensa puuhista. Perheille radikalisoituminen on ollut suuri shokki. Perheitä on tärkeä tukea, jotta rangaistuksen kärsii oikea henkilö: terrorismiin syyllistynyt yksilö. Heidän lähiomaisensa ovat usein (ei aina) syyttömiä, ja kaipaavat kriisiapua selvitäkseen raskaasta tilanteesta.

Kun Isis kukistetaan, löytyy varmasti uusia todisteita siitä, ketkä ovat olleet mukana taisteluissa. Sitä odotellessa vaaditaan nyt viranomaisilta entistä suurempaa tarkkaavaisuutta. Jos jotain tapahtuu, on vastuu viime kädessä heillä.

Alan Salehzadeh